Многоточие
Многоточието (...) е препинателен знак, представляващ три последователни точки в хоризонтално положение.

Български език 
В българския език многоточието изпълнява различни функции:

 обозначава незавършеност на изказа, предизвикана от вълнение у говорещия, обрат в логическото развитие на мисълта или външна намеса.
 „Йоцо беше ненадейно издъхнал, поздравявайки нова България...“ (И. Вазов, „Дядо Йоцо гледа“)
 „Спрете там, чедо, и се позабавете повечко, та дано ми замирише на топли милинки за последен път...“ (Чудомир, „Страх“)
 обозначава пауза вътре в изречението, предизвикана по същите причини.
 – „Няколко стълби надолу, една каменна полукръгла ограда... и Ниагарският водопад!“ (Алеко Константинов, „До Чикаго и назад“)
 обозначава изпускане на думи в цитиран текст.
 Бащата [...] живее в едно село в Северна България.
 „Днес... се представи на Н. Ц. Височество президент-министърът и министър на вътрешните дела г. д-р К. Стоил...“ (Алеко Константинов, „Бай Ганьо“)

Други езици 
Многоточието се използва и в други езици, но правилата за употребата му са различни за всеки знак. В руския и английския за многоточие се използват също три точки, но в китайския многоточието те са шест (две групи по три точки). В английския многоточието означава изпуснати думи, но не и колеблива реч.

Математика 
В математиката многоточието означава „и така нататък“. В следните случаи се използва многоточие:

 При изпускане на елементи от поредица, например 1 + 2 + ... + 100, което означава сумата на числата от 1 до 100.
 За трансцендентни числа, например числото пи е равно на 3,14159265...

Компютърни технологии 
Многоточие с две или три точки се използва като оператор в някои езици за програмиране. Една от най-честите му употреби е при дефиниране на диапазони или последователности, например 1..10 означава всички числа от 1 до 10. Използва се в много езици, включително Pascal, Modula, Oberon, Ada, Haskell, Perl, Ruby, Rust, Swift, Kotlin, Bash shell и F#.

Източници

Вижте също 
 Елипса (литература)

Пунктуация
Типографски знаци
Математически символи